Document ID: 32017D2307

Reference:
14.12.2017
FI
Euroopan unionin virallinen lehti
L 331/1
NEUVOSTON PÄÄTÖS (EU) 2017/2307,
annettu 9 päivänä lokakuuta 2017,
Euroopan unionin ja Chilen tasavallan välisen, luonnonmukaisesti tuotettujen tuotteiden kauppaa koskevan sopimuksen tekemisestä
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 6 kohdan toisen alakohdan a alakohdan v alakohdan ja 218 artiklan 7 kohdan kanssa,
ottaa huomioon Euroopan komission ehdotuksen,
ottaa huomioon Euroopan parlamentin hyväksynnän (1),
sekä katsoo seuraavaa:
(1)
Neuvoston päätöksen (EU) 2017/436 (2) mukaisesti Euroopan unionin ja Chilen tasavallan välinen, luonnonmukaisesti tuotettujen tuotteiden kauppaa koskeva sopimus, jäljempänä ’sopimus’, allekirjoitettiin 27 päivänä huhtikuuta 2017 sillä varauksella, että sopimuksen tekeminen saatetaan päätökseen.
(2)
Sopimuksessa unioni ja Chilen tasavalta hyväksyvät luonnonmukaista tuotantoa ja luonnonmukaisesti tuotettujen tuotteiden valvontajärjestelmiä koskevien sääntöjensä vastaavuuden.
(3)
Sopimuksen tavoitteina on edistää luonnonmukaisesti tuotettujen tuotteiden kauppaa, kehittää ja laajentaa luonnonmukaisen tuotannon alaa unionissa ja Chilen tasavallassa ja saavuttaa korkea taso luonnonmukaista tuotantoa koskevien periaatteiden noudattamisen sekä valvontajärjestelmiä ja tuotteiden luonnonmukaisuuden säilymistä koskevien takeiden osalta. Sen tavoitteina on myös parantaa unionin ja Chilen tasavallan asiaa koskevien luonnonmukaisen tuotannon tunnusten ja tehostaa osapuolten välistä sääntely-yhteistyötä luonnonmukaiseen tuotantoon liittyvissä kysymyksissä.
(4)
Sopimuksen 8 artiklan 1 kohdalla perustettu luonnonmukaisesti tuotettuja tuotteita käsittelevä sekakomitea, jäljempänä ’sekakomitea’, käsittelee tiettyjä sopimuksen täytäntöönpanon näkökohtia. Erityisesti sekakomitealla on toimivalta muuttaa sopimuksen liitteessä I ja II olevia tuoteluetteloita. Komissio olisi valtuutettava edustamaan unionia sekakomiteassa.
(5)
Komissiolle olisi annettava valtuudet hyväksyä sopimuksen liitteessä I ja II olevien tuoteluetteloiden muutokset unionin puolesta edellyttäen, että se ilmoittaa jäsenvaltioiden edustajille muutoksista, joille se aikoo antaa hyväksyntänsä sekakomiteassa, sekä toimittaa jäsenvaltioiden edustajille kaikki asiaankuuluvat tiedot, joiden perusteella se katsoo, että vastaavuus voidaan hyväksyä.
(6)
Jotta lisäksi olisi mahdollista reagoida nopeasti tilanteessa, jossa vastaavuuden edellytykset eivät enää täyty, komissiolle olisi annettava valtuudet keskeyttää yksipuolisesti vastaavuuden hyväksyminen edellyttäen, että se ilmoittaa asiasta ensin jäsenvaltioiden edustajille.
(7)
Jos määrävähemmistöä vastaava määrä jäsenvaltioiden edustajia vastustaa komission esittämää kantaa, komissiolla ei olisi valtuuksia hyväksyä liitteessä I tai II oleviin luetteloihin tehtäviä muutoksia tai keskeyttää vastaavuuden hyväksymistä. Tällaisissa tapauksissa komission olisi tehtävä ehdotus neuvoston päätökseksi perussopimuksen 218 artiklan 9 kohdan perusteella.
(8)
Sopimus olisi hyväksyttävä,
ON HYVÄKSYNYT TÄMÄN PÄÄTÖKSEN:
1 artikla
1.   Hyväksytään Euroopan unionin ja Chilen tasavallan välinen, luonnonmukaisesti tuotettujen tuotteiden kauppaa koskeva sopimus unionin puolesta.
2.   Sopimuksen teksti on liitetty tähän päätökseen.
2 artikla
Neuvoston puheenjohtaja antaa Euroopan unionin puolesta sopimuksen 15 artiklan ensimmäisessä kohdassa määrätyn ilmoituksen (3).
3 artikla
Komissio edustaa unionia sekakomiteassa.
4 artikla
Sopimuksen liitteessä I ja II oleviin tuoteluetteloihin sopimuksen 8 artiklan 3 kohdan b alakohdan mukaisesti tehtävät muutokset hyväksyy unionin puolesta komissio.
Ennen kuin komissio hyväksyy tällaisia muutoksia, se ilmoittaa jäsenvaltioiden edustajille unionin aiotun kannan toimittamalla tiedottavan asiakirjan, jossa esitetään liitteessä I tai II olevan uuden tai päivitetyn tuoteluettelon vastaavuuden arvioinnista saadut tulokset, mukaan luettuina
a)
luettelo asianomaisista tuotteista sekä maininta unioniin suuntautuvan viennin odotetuista määristä;
b)
asianomaisiin tuotteisiin Chilen tasavallassa sovelletut tuotantosäännöt sekä maininta siitä, kuinka mahdolliset merkittävät erot vastaaviin unionin säännöksiin nähden on ratkaistu;
c)
tapauksen mukaan asianomaisiin tuotteisiin sovellettu uusi tai päivitetty valvontajärjestelmä sekä maininta siitä, kuinka mahdolliset merkittävät erot asianomaisiin unionin säännöksiin nähden on ratkaistu;
d)
muut mahdolliset komission merkityksellisiksi katsomat tiedot.
Jos asiaa vastustavien jäsenvaltioiden edustajien määrä vastaa perussopimuksen 238 artiklan 3 kohdan a alakohdan toisen alakohdan mukaista määrävähemmistöä, komissio tekee perussopimuksen 218 artiklan 9 kohdan mukaisesti ehdotuksen.
5 artikla
Unionin päätöksen, joka koskee sopimuksen liitteessä IV lueteltujen lakien ja määräysten, myös sopimuksen V liitteessä tarkoitettujen näiden lakien ja määräysten päivitettyjen ja konsolidoitujen versioiden, vastaavuuden hyväksymisen yksipuolista keskeyttämistä sopimuksen 3 artiklan 4 ja 5 kohdan mukaisesti, tekee komissio.
Ennen kuin komissio tekee kyseisen päätöksen, sen on ilmoitettava asiasta jäsenvaltioiden edustajille tämän päätöksen 4 artiklassa säädettyä menettelyä noudattaen.
6 artikla
Tämä päätös tulee voimaan 1 päivänä tammikuuta 2018.
Tehty Luxemburgissa 9 päivänä lokakuuta 2017.
Neuvoston puolesta
Puheenjohtaja
S. KIISLER
(1)  Hyväksyntä 14 päivältä syyskuuta 2017 (ei vielä julkaistu virallisessa lehdessä).
(2)  Neuvoston päätös (EU) 2017/436, annettu 6 päivänä maaliskuuta 2017, Euroopan unionin ja Chilen tasavallan välisen, luonnonmukaisesti tuotettujen tuotteiden kauppaa koskevan sopimuksen allekirjoittamisesta Euroopan unionin puolesta (EUVL L 67, 14.3.2017, s. 33).
(3)  Neuvoston pääsihteeristö julkaisee sopimuksen voimaantulopäivän Euroopan unionin virallisessa lehdessä.

Summary:
EU:n ja Chilen välinen sopimus luonnonmukaisesti tuotettujen tuotteiden kauppaa koskevasta sopimuksesta
EU:n ja Chilen välinen sopimus luonnonmukaisesti tuotettujen tuotteiden kauppaa koskevasta sopimuksesta
 
TIIVISTELMÄ ASIAKIRJASTA:
Päätös (EU) 2017/436 – Euroopan unionin ja Chilen tasavallan välisen, luonnonmukaisesti tuotettujen tuotteiden kauppaa koskevan sopimuksen allekirjoittamisesta
Päätös (EU) 2017/2307 – Euroopan unionin ja Chilen tasavallan välisen, luonnonmukaisesti tuotettujen tuotteiden kauppaa koskevan sopimuksen tekemisestä
Päätös Euroopan unionin ja Chilen välisestä, luonnonmukaisesti tuotettujen tuotteiden kauppaa koskevasta sopimuksesta
SOPIMUKSEN JA PÄÄTÖSTEN TARKOITUS
Sopimuksen tavoitteena on edistää luonnonmukaisesti tuotettujen maataloustuotteiden ja elintarvikkeiden kauppaa EU:n ja Chilen välillä ja kannustaa EU:n luonnonmukaisen tuotannon alaa. Siinä esitetään luonnonmukaisten tuotteiden kaupan yhteistyö-, tietojenvaihto- ja riitojenratkaisujärjestelmä. Sopimuksen piiriin kuuluvaa EU:ssa tuotettua luonnonmukaista ruokaa voidaan saattaa markkinoille Chilessä ilman lisätarkastuksia. Sama pätee eräisiin chileläisiin luonnonmukaisesti tuotettuihin tuotteisiin EU:ssa. Päätös (EU) 2017/436 merkitsee sopimuksen allekirjoittamista ja päätös (EU) 2017/2307 sen hyväksymistä EU:n puolesta.
TÄRKEIMMÄT KOHDAT
VastaavuusLuonnonmukaisesti tuotettujen tuotteiden ja niihin liittyvien valvontajärjestelmien osalta EU ja Chile tunnustavat toistensa lakien ja asetusten vastaavuuden (valmiudet saavuttaa samat tavoitteet) sekä tarkastus- ja sertifiointijärjestelmät. Kyseiset tuotteet on lueteltu sopimuksen liitteissä. Sopimus kattaa muun muassa seuraavat tuotteet:käsittelemättömät kasvituotteetelävät eläimetkäsittelemättömät eläintuotteet (mukaan lukien hunaja)vesiviljelytuotteet ja merilevätkäsitellyt maataloustuotteet käytettäväksi rehuna tai elintarvikkeena (mukaan lukien viini)kasvien lisäysaineisto* javiljelyyn tarkoitetut siemenet. Euroopan komissio hyväksyy kaikki tuoteluetteloiden muutokset EU:n puolesta Chileä ja EU-maita kuultuaan.Tuonti ja vienti
Kumpikin osapuoli hyväksyy toisen osapuolen liitteissä luetellut tuotteet seuraavin edellytyksin:Euroopan unioniin suuntautuvassa tuonnissa on noudatettava liitteessä IV lueteltuja Chilen lakeja ja määräyksiä, ja siihen on liitettävä asetuksen (EY) N:o 1235/2008 mukainen tarkastussertifikaatti, täytäntöönpanosäädös ”kolmansista” (EU:n ulkopuolisista) maista tuotavien luonnonmukaisesti tuotettujen tuotteiden tuontijärjestelyistä. Chileen suuntautuvassa tuonnissa on noudatettava liitteessä III lueteltuja EU:n lakeja ja määräyksiä, ja siihen on liitettävä Chilen toimivaltaisen viranomaisen tai EU:n viranomaisen myöntämä todistus Chilen maa- ja kotieläintalouden keskusviraston vahvistamien sääntöjen mukaisesti.MerkinnätTuotteiden on täytettävä tuotteita tuovan osapuolen merkintöjä koskevat vaatimukset, ja niissä voi olla unionin luonnonmukaisen tuotannon tunnus, Chilen luonnonmukaisen tuotannon tunnus tai molemmat. EU:n ja Chilen nykyisin käyttämät luonnonmukaisen tuotannon tunnukset ovat myös suojattuja. Osapuolet sopivat, että luonnonmukaiseen tuotantoon viittaavia ilmauksia, mukaan lukien niiden johdoksia, kuten ”bio” ja ”eko”, ei käytetä väärin.Tiedotus, raportointi ja hallinnointiOsapuolet vaihtavat vuosittain raportteja siitä, miten sopimusta on sovellettu, muun muassa:tiedot tämän sopimuksen nojalla vietyjen luonnonmukaisesti tuotettujen tuotteiden lajeista ja määristätoimivaltaisen viranomaisen suorittamat seuranta- ja valvontatoimet, niiden tulokset ja toteutetut korjaavat toimet. Toisen osapuolen virkamiehet tai asiantuntijat suorittavat vähintään kolme kuukautta ennakkoon annetun ilmoituksen jälkeen vertaisarviointeja sen todentamiseksi, että tämän sopimuksen nojalla vaaditut tarkastukset on tehty. Osapuolten (toisin sanoen Chile ja EU) perustama luonnonmukaisesti tuotettuja tuotteita käsittelevän sekakomitean velvollisuuksia ovat muun muassa:hallinnoida sopimustatutkia osapuolen pyynnöt päivittää sopimuksen piiriin kuuluva tuoteluettelo tai sen laajentaa sitäedistää lakeja, määräyksiä standardeja ja vaatimustenmukaisuuden arviointimenettelyjä koskevaa yhteistyötä yhdenmukaisuuden lisäämiseksiratkaista osapuolten välisiä riitoja, jotka liittyvät sopimuksen tulkintaan tai soveltamiseen.
VOIMAANTULO
Sopimus tuli voimaan 1. tammikuuta 2018.
TAUSTAA
Lisätietoja:Luonnonmukaisesti tuotettujen tuotteiden kauppa (Euroopan komissio).
KESKEISET TERMIT
Lisäysaineisto: kasvinosat ja kaikki kasviaineisto, mukaan luettuina perusrungot, jotka on tarkoitettu kasvien jalostukseen, lisäykseen ja tuotantoon. Esimerkkejä ovat sipulit, juurakot jne.
ASIAKIRJAT
Neuvoston päätös (EU) 2017/436, annettu 6 päivänä maaliskuuta 2017, Euroopan unionin ja Chilen tasavallan välisen, luonnonmukaisesti tuotettujen tuotteiden kauppaa koskevan sopimuksen allekirjoittamisesta Euroopan unionin puolesta (EUVL L 67, 14.3.2017, s. 33)
Neuvoston päätös (EU) 2017/2307, annettu 9. lokakuuta 2017, Euroopan unionin ja Chilen tasavallan välisen luonnonmukaisesti tuotettujen tuotteiden kauppaa koskevan sopimuksen tekemisestä (EUVL L 331, 14.12.2017, s. 1–3)
Euroopan unionin ja Chilen tasavallan välinen sopimus luonnonmukaisesti tuotettujen tuotteiden kaupasta (EUVL L 331, 14.12.2017, s. 4–18)
MUUT ASIAAN LIITTYVÄT ASIAKIRJAT
Komission asetus (EY) N:o 1235/2008, annettu 8 päivänä joulukuuta 2008, neuvoston asetuksen (EY) N:o 834/2007 soveltamista koskevista yksityiskohtaisista säännöistä kolmansista maista tuotavien luonnonmukaisten tuotteiden tuontijärjestelyjen osalta (EUVL L 334, 12.12.2008, s. 25–52)
Asetukseen (EY) N:o 1235/2008 tehdyt peräkkäiset muutokset on sisällytetty alkuperäiseen säädökseen. Konsolidoitu toisinto on tarkoitettu ainoastaan dokumentointitarkoituksiin.
Neuvoston asetus (EY) N:o 834/2007, annettu 28 päivänä kesäkuuta 2007, luonnonmukaisesta tuotannosta ja luonnonmukaisesti tuotettujen tuotteiden merkinnöistä sekä asetuksen (ETY) N:o 2092/91 kumoamisesta (EUVL L 189, 20.7.2007, s. 1–23)
Ks. konsolidoitu toisinto.
Viimeisin päivitys: 24.06.2020